‘Korrupsie lê SA spioene lam’ – RamaphosaPres. Cyril Ramaphosa by die Zondo-kommissie van ondersoek na staatskaping. (Foto: Elmond Jiyane, GCIS) Pres. Cyril Ramaphosa het Donderdag tydens sy getuienis by die Zondo-kommissie van ondersoek na staatskaping gesê Suid-Afrika se intelligensieagentskap is lamgelê nadat dit gebuk gegaan het onder korrupsie tydens oudpres. Jacob Zuma se bewind. Ramaphosa het aan die kommissie gesê die land het ŉ tydperk van staatskaping onder Zuma beleef wat ŉ aantal staatsinstellings verwoes het. Die Staatsveiligheidsagentskap (SVA) was glo een van dié instellings wat in die gedrang gebring is. Ramaphosa se getuienis volg kort nadat onluste in KwaZulu-Natal en Gauteng uitgebreek het. Dié onluste het gerugte van sabotasie en die mislukkings van intelligensiehoofde om die polisie en lede van die publiek vroegtydig te waarsku, aangevuur. Maroela Media het vroeër berig dat ŉ intelligensieverslag oor die moontlike versperring van paaie en aanvalle op winkelsentrums na bewering nooit aan die polisie oorhandig is nie. (Foto: Elmond Jiyane, GCIS) In ŉ poging om die agentskap weer op dreef te kry, het Ramaphosa die SVA na die kantoor van die presidensie geskuif – glo om ŉ fyner oog op die instelling te hou en van moontlike ongure rolspelers ontslae te raak. “Ons was in ŉ diep gat en ons probeer weer bo uitkom. Ons is vasbeslote om te slaag en ons sal slaag.” Ramaphosa het Woensdag sy getuienis by die Zondo-kommissie hervat. Hy het gesê dat Zuma se destydse besluit om Nhlanhla Nene met Des van Rooyen as minister van finansies te vervang, ŉ kaping van die nasionale tesourie was. Hy het egter besluit om as adjunkpresident aan te bly om die kaping te help takel. Ramaphosa is dieselfde dag gevra oor sy beweerde aandeelhouding in die omstrede Optimum Coal Mine en Optimum Holdings wat in die berugte Gupta-broers se hande beland het. Luidens sy verklaring het hy in 2013 as direkteur van Optimum Holdings bedank en in 2014 sy aandele verkoop voordat hy as adjunkpresident van Suid-Afrika aangestel is. Die Zondo-kommissie sal sy werk na verwagting teen die einde van September afhandel.